Curtea Constituțională a decis astăzi. Legea, adoptată de Camera Deputaţilor pe data de 19 decembrie, prin care se înăspresc pedepsele pentru evaziune fiscală, e constituţională. De exemplu, potrivit legii, utilizarea aparatelor de marcat electronice fiscale care nu sunt conectate la sistemul informatic național sau folosirea de către contribuabil, cu rea-credință, a sistemului național privind factura electronică RO e-Factura, în scopul creării aparenței de legalitate a unor operațiuni fictive constituie infracţiuni şi ar putea fi pedepsite cu închisoare de la 3 la 10 ani.
În ședința din 19 martie, Curtea Constituțională a respins obiecția de neconstituționalitate formulată de deputați USR și neafiliați și a constatat că dispozițiile din Legea pentru combaterea evaziunii fiscale (nr. 241/2005) sunt constituționale în raport cu criticile formulate.
Marcel Ciolacu şi Nicolae Ciucă au iniţiat anul trecut un proiect de lege care înăspreşte şi reglementează noi infracţiuni de evaziune fiscală. Proiectul modifică şi completează Legea pentru prevenirea şi combaterea evaziunii fiscale nr. 241 din 2005.
La 19 decembrie 2023, proiectul a fost adoptat de Camera Deputaţilor, în calitate de for decizional, iar la 22 decembrie, USR şi deputaţi neafilitaţi au atacat legea la Curtea Constituţională.
Legea urmează să fie promulgată de preşedinte şi publicată în Monitorul Oficial.
Vor constitui infracțiuni de evaziune fiscală și se pedepsesc cu închisoare de la 3 la 10 ani și interzicerea unor drepturi sau cu amendă următoarele fapte:
- evidențierea, în actele contabile, în factura electronică sau în alte documente legale a cheltuielilor care nu au la bază operațiuni reale ori evidențierea altor operațiuni fictive;
alterarea, distrugerea sau ascunderea de acte contabile, memorii ale aparatelor de taxat ori de marcat electronice fiscale sau de alte mijloace de stocare a datelor, inclusiv electronice
– - executarea evidențelor contabile duble folosindu-se înscrisuri sau alte mijloace de stocare a datelor, inclusiv cele electronice
– - folosirea de către contribuabil, cu rea-credință, a sistemului național privind factura electronică RO e-Factura, în scopul creării aparenței de legalitate a unor operațiuni fictive sau disimulării circuitului tranzacțional real al bunurilor/serviciilor
– - utilizarea aparatelor de marcat electronice fiscale care nu sunt conectate la sistemul informatic național de supraveghere și monitorizare a datelor fiscale, potrivit legii, sau alterarea aparatelor de marcat electronice fiscale pentru netransmiterea unor date fiscale sau transmiterea unor date fiscale nereale
Va constitui infracțiune și se pedepsește cu închisoare de la 3 la 10 ani și interzicerea unor drepturi sau cu amendă operațiunea de creditare efectuată în mod direct sau indirect de către orice persoană fizică, al cărei scop e efectuarea unor plăți cu sume de bani care provin din omisiunea evidențierii în actele contabile a operațiunilor comerciale efectuate și/sau a veniturilor realizate, a unuia sau mai multor contribuabili.
Va constitui infracțiune și se pedepsește cu închisoare de la 7 la 15 ani și interzicerea exercitării unor drepturi orice acțiune comisă în cadrul unor scheme frauduloase, al cărei efect e diminuarea cu cel puțin 1 milion de euro a resurselor bugetului de stat prin:
- utilizarea sau prezentarea declarațiilor sau documentelor false, documente electronice false, incorecte sau incomplete privind TVA
– - nedivulgarea în mod intenționat a informațiilor privind TVA, atunci când aceste informații trebuie divulgate
– - prezentarea de declarații corecte, declarații electronice corecte privind TVA pentru a masca în mod fraudulos neplata sau constituirea unor drepturi necuvenite la rambursări de TVA